李东阳
王祠祭希曾所藏汝和红菊歌
世人作画皆论派，汝和画菊乃天解。直将书法写此花，宛转金枝总垂薤。初为水墨后红紫，几向清纤发狂怪。桃羞杏涩宁比妍，蚁恨蜂愁未堪嘬。幽兰堪供屈子佩，奇石当邀米公拜。当时落笔亦偶然，忽有声名起砰湃。僮奴塞户卷委山，不独文逋与诗债。有时偃蹇不受促，怒目看人两睚眦。酒酣兴发谁使颠，迅扫但觉吴缣隘。个中三昧我独知，每见渠挥为渠快。最是平生跌宕心，病卧穷山老何惫。南宫王君得此图，旧索遗红未凋败。岂知一见已陈迹，江水东流日西迈。摩挲两眼三叹息，悔却从前比菅芥。长安贾客君不闻，已索黄金市中卖。